b'\n_START_ARTICLE_\nBerberikielet\n_START_PARAGRAPH_\nBerberikielet ovat ryhm\xc3\xa4 Afrikan luoteiskulmassa, varsinkin Marokossa ja Algeriassa puhuttuja, berberikansojen k\xc3\xa4ytt\xc3\xa4mi\xc3\xa4 kieli\xc3\xa4. Joitakin niist\xc3\xa4 puhutaan Afrikassa etel\xc3\xa4mp\xc3\xa4n\xc3\xa4kin, muun muassa Malissa ja Nigeriss\xc3\xa4. Berberikieliin kuului todenn\xc3\xa4k\xc3\xb6isesti my\xc3\xb6s Kanariansaarten alkuasukkaiden kieli guanchi. Se kuoli 1500-luvulla, ja siit\xc3\xa4 tunnetaan vain yksitt\xc3\xa4isi\xc3\xa4 sanoja ja muutamia lauseita._NEWLINE_Berberikielet ja sen murteet muodostavat oman haaransa afroaasialaisessa kielikunnassa. Berberikieliin on paljon vaikuttaneet arabia ja hieman ranska. Nyky\xc3\xa4\xc3\xa4n tavoitellaan Marokon Atlasvuorilla puhuttujen murteiden yhdist\xc3\xa4mist\xc3\xa4 yhdeksi kirjakieleksi (vakioitu tamazight), jolla olisi arviolta 7 miljoonaa puhujaa. Kabylen ja zenatin kielill\xc3\xa4 Algeriassa on my\xc3\xb6s miljoonia puhujia. Saharan berberi\xc3\xa4 (tamasheq) puhuvia tuaregeja on noin 1,2 miljoonaa. Kolmas ryhm\xc3\xa4 on Mauritaniassa puhuttu berberin muoto (zenaga) joka on uhanalainen, sill\xc3\xa4 on vain noin 300 puhujaa. Pienill\xc3\xa4 Saharan keitailla Libyassa ja Egyptiss\xc3\xa4 asuvilla yhteis\xc3\xb6ill\xc3\xa4 on omia murteitaan, jotka voivat poiketa suuresti muista berberikielten muodoista._NEWLINE_Vanhalla ajalla berberikielet olivat vallitsevina suurimmassa osassa Pohjois-Afrikkaa, eiv\xc3\xa4t kuitenkaan Egyptiss\xc3\xa4 eiv\xc3\xa4tk\xc3\xa4 my\xc3\xb6sk\xc3\xa4\xc3\xa4n Karthagossa, jossa puhuttiin seemil\xc3\xa4ist\xc3\xa4 puunin kielt\xc3\xa4. Berberikieliin kuuluneesta numidian kielest\xc3\xa4 on s\xc3\xa4ilynyt lyhyit\xc3\xa4 piirtokirjoituksia. Sen j\xc3\xa4lkeen kun arabit valloittivat Pohjois-Afrikan 600-luvulla, arabian kieli on v\xc3\xa4hitellen syrj\xc3\xa4ytt\xc3\xa4nyt berberikielet suurimmasta osasta aluetta. Marokossa ja Algeriassa berberikielill\xc3\xa4 on yh\xc3\xa4 miljoonittain puhujia, mutta he ovat kummassakin maassa v\xc3\xa4hemmist\xc3\xb6n\xc3\xa4.'